CITY เปลี่ยนนโยบายปันผลเป็นไม่เกิน 40% ของกำไรสุทธิจากเดิมจ่ายราว 40%
CITY เปลี่ยนนโยบายปันผลเป็นไม่เกิน 40% ของกำไรสุทธิจากเดิมจ่ายราว 40%
15 มิ.ย. 2558

บริษัท ซิตี้ สตีล จำกัด (มหาชน) หรือ CITY ระบุว่า ที่ประชุมคณะกรรมการบริษัทเมื่อวันศุกร์ (12 มิ.ย.) อนุมัติการเปลี่ยนแปลงนโยบายการจ่ายเงินปันผลเป็นไม่เกิน 40% ของกำไรสุทธิของงบการเงินรวม หลังหักภาษีเงินได้และสำรองตามกฎหมาย จากเดิมที่จ่ายปันผลในอัตราประมาณ 40% ของกำไรสุทธิ ของงบการเงินรวม หลังหักภาษีเงินได้และสำรองตามกฎหมาย
อย่างไรก็ตาม การจ่ายปันผลในอัตราใหม่ดังกล่าว อาจมีการเปลี่ยนแปลงได้ โดยจะขึ้นอยู่กับแผนการลงทุน ความจำเป็น และความเหมาะสมอื่นๆ ในอนาคต โดยอยู่ภายใต้เงื่อนไขที่การดำเนินการดังกล่าวจะต้องก่อให้เกิดประโยชน์สูงสุดต่อผู้ถือหุ้น เช่น ใช้เป็นเงินลงทุนเพื่อขยายธุรกิจของบริษัทหรือกรณีมีการเปลี่ยนแปลงสภาวะตลาดซึ่งอาจมีผลกระทบต่อกระแสเงินสดของบริษัท ในอนาคต โดยให้อำนาจคณะกรรมการของบริษัทเป็นผู้พิจารณา
ทั้งนี้ มติของคณะกรรมการบริษัทที่อนุมัติให้จ่ายเงินปันผลจะต้องถูกนำเสนอเพื่อขออนุมัติจากที่ประชุมผู้ถือหุ้น เว้นแต่การจ่ายเงินปันผลระหว่างกาลซึ่งคณะกรรมการบริษัทมีอำนาจอนุมัติให้จ่ายเงินปันผลระหว่างกาลได้ แล้วให้รายงานให้ที่ประชุมผู้ถือหุ้นทราบในการประชุมคราวต่อไป